**МКОУ «Мекегинский лицей им.Г.М.Гамидова»**

**Открытый урок**

 **по дагестанской литературе**

**на тему:**

**«Песни о любви. Батырай»**

**10 класс**

 **учительницы**

 **Мирзамагомедовой А.М.**

 **2017 год.**

***«Х1уши дилаон дига***

***Х1улара духъаллири,***

***Дуц1румла буц1ар барх1и***

***Х1арк1ла дублиб миъ утиб»***

**Дарсла тема**: Г1. Батирай «Дигайличила»

|Мурад: Батирайла дигайла лирикала художестволашалти цацадех1 хасдешуначил тянишбарни.

**Дарсла г|яг|ниахъала:** Хрестоматияби, Батирайла далуйтала жуз поэтла сурат.

**Дарсла башри.**

Дурх|ни х|ядурбарили ва илдази дарсла мурад аргъахъили г|ергъи, дарс ишгъуна тях|ярли т|ашбатес вирар. Гьала-гьала хрестоматиялизирад поэтла дигайла далуйти делч|ахъес. Саркъахъили ва къалабах|ебик|ахъули, сенах|енну х|урхъила лугъатла г|ях|цад дугьби, дугьбала цалабикуни яра араг|ер предложениеби х|ергъесра асубирар. Буч|укад текстлизирад г|ергъити дугьби делкахъес ва г|ячихъдарес: **«**арцулли аркьвял гьунуц|**», «**Ц|унт|ази ц|уб ургион**», «**квони хъунц|бар туллайли**», «**Истамбул падишагьла кайзурра низамлизи**», «**Х|яштархан**», «**мисри тур**»…**Ца дарсличир лерилра дургьби г|ячихъдарес замана х|ебиур.

Г|ергъиси х|янчи.

**Учитель:** Х|ердарибти далуйти сегъуна темала сари?

**Ученик:** Дигайла

**Учитель:** Лирикала ил журала се саби бек| мяг|на?

**Ученик:** Дигай урк|ила азадти х|ялани диъни.

**Учитель:** Поэтли далуйтазиб сегъуна пикри иргъахъули?

**Ученик:** Гьайх|ейзурти дигай

**Учитель:** Г|ур?

**Ученик:** Лирикала игитунала анц|кьи-дец|.

**Учитель:** Сен?

**Ученик:** Сенах|енну жяв замана мурадличи х|ебаибти бахъал къаршибиркутири.

**Учитель:** Чила сарри имц|аливан дигай гьарх|елзути?

**Ученик:** Мискин-пякьиртала.

**Учитель:** Се багьандан?

**Ученик:** Илдала дигай сархес мас-хазна х|ебири, давлачебтани гуж-гужли чехьерти чус арбикиб.

**Учитель:** Гьандушая текстлизирад мисалти.

**Ученик: «**Нуни язихъ дикьани

Чурки мургье мукьара,

Азаюнтла диркьанир

Дуцибх|или хьанц| биц|ли**»**

**Ученик: «**Г|урра язихъ дикьани

Ц|уба г|яраби лавгьа,

Мигла хъвямм мела хъулир

Рубкъвяхъили солдатли**»**

**Учитель:** Чи саби Батирайла дигайла лирикала бек|либиубти игитуни?

**Ученик:** Г|яшикьбиубти урши ва рурси.

**Учитель:** Сегъунтили чедаахъили илдала урк|ила х|ялани?

**Ученик:** Цакьтили, дуц|артили, мартили.

**Учитель:** Ил сек|ал марбирути тахтаби делч|еная.

**Ученик: «** Х|уши дилаон дига

Х|улара дихьаллири,

Дуц|румла буц|ар барх|и

Хьарк|ла дублиб миъ утиб**»**

**Ученик: «**Х|уши дилаон карц|и

Х|улара духъаллири,

Ургабил чиллализир

Ши-алав авлахъуни

Шиниша кьарли дихъяб**»**

**Ученик: «**Ургьанизирад барх|ион,

Гьардак|адли улкьархьд,

Урхьу дублир ч|иг|яон,

Зир-зирдирар дила чарх.**»**

**Учитель:** Даргала чихъали поэтуни лебтири, чунира Батирайлиан лирикала далуйти цаладирхьути?

**Ученик:** Мунги Г|ях|мад, Сукъур Кьурбан, Хадижа Г|ябдулаева.

**Учитель:** Леркех|е илдалара цацадех|ти тахтаби.

**Ученик: «**Урхьназирад шин айхъес

Дила мургьила гажин,

Лут|иагар урхьнала

Нур дархил ванал берх|и**»**

**Ученик: «**Туплисла арц дучили,

Х|усмаллумли дарибси

Дила арцла гъайк|ари,

Марку дахъал илбисли

Маркули сунес дахъал дариб**»**

**Ученик: «** Дила урк|иличирти

Мух|лили дураслири,

Аргъили урк|ила х|ял,

Дурибти дархли сари**»**

**Учитель:** Дурх|ни, сегъуна барсдеш леба ишх|ела г|ямрулизиб?

**Ученик:** Ишх|ела манзил дубурлан рурсиличил бег|таги гужбирули ах|ен. Дигай дихьибти г|улухъаби, масла мискинти биалра, мурадличи биули саби.

Дурх|начил ишаб баркълашалси къант|си ихтилат дураберк|ес вирар: жагьил наслула г|ямруличила, багьудичила, дагьрилизир детаурти дарсдешуначила. Цакьяйда гьандушес г|яг|нибиркур даргала жагьси поэзияла назмуртира. Илдазиб дигайла масъала секьяйда арзили аргъахъес.

Дарсла г|ергъиси бут|ализиб Батирайла дигайла лирикала художестволашалти хасдешунала чебкад х|янчи дураберк|ес.

**Учитель:** Дурх|ни, поэтла дигайла далуйтас сен лирика или дик|утира?

**Ученик:** Лирика адамла урк|ила х|яланачила, пикрумачила, кьасаначила гъайбик|уси аоэзияла жура саби.

**Учитель:** Гьат|и селичил ил дек|арбулхъана?

**Ученик:** Сюжет х|ебирар.

**Учитель:** Батирайла далуйтас сен назмурти х|едик|утира?

**Ученик:** Поэтли бек|-белч| балуси ах|енри. Илини дуч|ути далуйти сарри.

**Учитель:** Г|ур?

**Ученик:** Далуйти халкьла мух|лила поэзияла халаси асарлиур сари.
**Учитель:** Селизиб чебиулра?

**Ученик:** Образуни – символтазиб: *«гьунуц|», «ц|уири», «гурда», «хъирхъа», «ч|ич|ала», «бац», «берх|и», «хьанц| биц|»,«чубки мургье мукьара»,«лавгьа»…*

**Учитель:** Далуйтазир эпитетуни даргая.

**Ученик:***«Харранг вац|айла», «хьанц| урхьнази», «ц|ирк|ли лиркьвял ц|уэри», «савру х|инт|иша», «бик|агвар х|урбира», «ахъ шулла ц|удар хъирхъас», «г|яйр х|улби», «къугъал къарабагь урчи», «султ|ан яп», «авадан чарх», «г|яраби лавгьа»…*

**Учитель:** Г|ергъити тахтабазир метафораби чедаахъес.

«Ахъ шулла ц|удар хъирхъа

Хьадиръур хъуц|арлиши,

Андайлир шараб х|улби

Дизи диржахъа или.

Х|алк|ла ц|удар ч|ич|ала

Адурхар михъирлиши,

Чархлизир чакар урк|и

Дизи дирквихъин или».

**Ученик:** «Андайлир шараб х|улби», «чархлизир чакар урк|и».

**Учитель:** Батирайла дигайла лирика мешбуцуначил давлачебси саби.

**Ученик:** «Ц|унт|азиц|уб ургтон», «харранг вац|айла мурч|он», «хьанц| урхьнази зе кьякьон», «ц|ализиб гъургъашинъон», «г|ямузгайин г|вябулъон», «урхьназирад барх|ион», «дубуллиширхьад базъон», «ч|иг|яйлишир к|ап|рион», «хъибхъялиини хъуван», «киласани солдатъон», «муснира зубрираон», «янсавра х|ярх|яон»…

**Учитель:** Дурх|ни, нушани балуливан, Батирайла г|ях|гъабзаличила далуйтазир гиперболаби гьаман къаршидиркутири. Ил хасдеш лебу дигайла лирикализиб? Мисалти дурая.

**Ученик:** «Авц|али ц|айла гами

Ижаралис асибил…»

«Нарин къала гуржнасван

Я х|удил дуне дулъас…»

«Чурхри гьрахъли делла

Муснира зубрираон…»

**Учитель:** Далуйти зайдик|нилизиб алетирацияла сугъуна кьадри леба?

**Ученик:** Имц|аливан къаршидиркути сари г|ергъити т|амри: **ц|, ч, ч|, кь, к|, хь, х|, хъ, гь, гъ, ш**...

**Учитель:** Дарган мезличиб агарси сегъуна т|ама къаршибиркули х|урхъила лугъатлизиб?

**Ученик:** 0.

**Учитель:** Сегъуна саби рифма (тахтабала ахирти зайдик|ни)?

**Ученик:** Поэтли имц|аливан азадси рифма бузахъули сай. Тахтаби авал къяйла диалра, г|ях|цад далуйти тахтабачи х|едехъубли каргьуртисари.

**Учитель:** Поэзияла г|ур сегъуна хасдеш чебаэсли?

**Ученик:** Сипатуни (образуни) романтический тях|ярла диъни, хаслира дубурлан рурсила сипат поэтли жагабариди, тяп халкьла хабарлизибван (далайлизиван, пикрумила дурусдешличи лайикьбикахъили чебаахъили саби.

Ахирличир, дарс кагахъес багьандан, учительли дурх|нас ишдигъунти суалти гьаладихьни къулайси саби: Се заманала поэзияличила нуша гъайдик|ира? Батирайла творчестволизиб дигайла лирикали сегъуна мер бурцули? Сен поэт гьаман гьарх|едизурти дигайличила уч|усири? Ил пикри С. Кьурба поэзиялизиб секьйда чебаахъили? М. Г|ях|мадла «цалла вец|ал хьунул леб, дила цалра агара» ибти дугьби х|ушани севан иргъулрая? Дигайличила се буруди Х. Г|ябдуллаевани? Селизиба Батирайла лирикала далуйтала дек|ардеш?

Чумал дурх|я доскаличи жибарес ва поэтла жузлизирад хрестоматиялизир агартигъунти далуйти делч|ахъес. Илди далуйтазирти сипатуначила ихтилат дураберк|ес.

Дурх|нала багьудлуми мурхьдарес багьандан, Батирайла творчестволичила, хаслира дигайла лирикаличила, даргала летератортала белк|ани, монографияби, очеркуни, творческий х|ялумц|лаби гьандушни пайдаласи саби.

**Учитель:** Дурх|ни, Г|. Батирайличила, илала далуйтачила делк|унти х|ушани сегъунти жузи даладая?

**Ученик:** Ф. Абакарова «Даргала революциялис гьалабси поэзияличила очеркуни».

**Ученик:** М-Расул Расулов.«Батирай. М. Г|ях|мад. С. Кьурбан».

**Ученик:** Г|. Вях|идов. «Далайличибад - поэмаличи».

**Ученик:** С. Г|ялиева. «Х|ебишунси зубари».

**Учитель:** Чебиуливан, иш дарсличиб нушани даргала поэзияла дудеш Г|ямарла Батирайла лирика Х|ербарра. Дигайличила далуйтала бек|лидиубтигъунти хасдешуначила гъайдик|ира. Багьурра, поэт г|ях|гъабзачила ва г|ямруличила далуйтазивцун ах|и, дигайла далуйтазивра пасих|си девла уста виъниличила.

Хъули х|янчи бедни.

 Директор \_\_\_\_\_\_\_ Дибиров И.Д.

Зам. директора по УВР\_\_\_\_\_\_\_ Рашидова У.У.

**Дарсла тема:** Г-Б Бях|яндов «Хамдеш агарси Кавказ».

**Дарсла мурад:**Г-Б Бях|яндовла лирикала бетуцличила, тематикаличила, лук|нила кьяйдуртачила дурх|нази аргъахъни.

**Дарсла г|яг|ниахъала:** хрестоматияби, поэтла жузи, сурат.

**Дарсла башри.**

Гьала-гьала дурх|нази дарсла мурадличила бурес. Г|ур чумал дурх|ялизи Г-Б Бях|яндовла «Дубурлан» бик|уси назму урк|иличиб бурахъес. Поэтла г|ямруличила ва творчестволичила суалти гьладихьес.

**Учитель:** Дурх|ни, ишбарх|и нушани Газимбегла лирикала цацадех| кьяйдурти х|ердирех|е. Иличил бархли, даргала поэзиялизиб ил поэтли сегъуна мер бурцулил ва илала поэзияла сегъуна бетуц сабил багьес къайгъибирех|е.

Учительли саркъахъили «Хадмеш агарси Кавакз» бик|уси назму буч|а. Дурх|нази жузазирад ва журналтазирад Газим-Бегла царилти назмурти дуч|ахъа. Илдала буч|нила устадеш ва бурсидеш ашкардиру, лайикьти насих|ятуни дуру.

**Учитель:** Се замана Бях|яндов вак|ибсири даргала поэзиялизи?

**Ученик:** ХХ-ибил даршдусла 60-ибти дусмала бех|бихьудлизиб.

**Учитель:** Итх|ели даргала поэзия сегъуна даражаличиб сабри?

**Ученик:** Ил чеахъбик|ус ива вавалибирхъуси манзилри. Чебях|си Ват|а дергълис г|ергъи Р. Рашидов ва С. Рабаданов поэзиялизиб сабухъчебли бузутири, гьалар-гьаларти назмурти дурадулхъулри Х|. Г|ялиевла ва М. Х|ямидовла.

**Учитель:** Газим-Бегла бек|либиубси тематика.

**Ученик:** Поэт лук|усири дигайличила, г|ямруличила, узидешличила, дургъбачила, т|абиг|ятличила.

**Учитель:** Г|ур селичила?

**Ученик:** Дубурланна ях|-ламусличила, ват|айчила, даршудешличила ва дурх|начила.

**Учитель:** Гьандуршех|е поэтли делк|унти чумал жуз.

**Ученик:** «Дила махьикан лагьа», «Тарлан», «Г|ях|ял», «Арадешлис-г|ях|дешлис», «Ват|ан мях|камбарая», «Савгъат», «Мукеки-мукеки», «Чердик|ибти».

**Учитель:** Сегъуна масъала ахъбурцули поэтли «Дубурлан» бик|уси назмула г|ергъити тугъазиб?

**Ученик:** «Ва дунъяла адамти,

Къалабадикарая!

Душмандешла ц|алиуб

Лебну ц|умбик|утира!с»

**Ученик:** «Кьидадик|ути улкни

Даршахъая даимлис,

Дарахъили хъямира

Гьалмагъдешлис, мардешлис.»

**Ученик:** Ишаб поэтли адамти дургъби т|ашаахъес жибирули сай.

**Учитель:** Назмула 1-ибил бут|ализив дубурлан сегъуна адамли чеахъили?

**Ученик:** «Хъу делг|уси, кьац| дуц|уси, х|янчиличи гъаргъси…»

**Учитель:** Гьат|и сегъуна адамли?

**Ученик:** Ват|айс марси, х|ялалси, ахъанайтас вершадеш х|ейруси.

**Учитель:** Гьандуршех|е бузерила темаличила гьар-ур делч|унти лирикала произведениеби.

**Ученик:** Р. Рашидов «Гьели делг|ная, адамти», С. Рабаданов «Хъубзурала далай», Г-Б. Бях|яндов «Ахъдирар атх|еблизир».

**Учитель:** Х|ердилзех|е Газим-Бегла «Хамдеш агарси Кавказ» бик|уси назмуличи. Селичи жибирули поэтли халкьани ил произведениелизиб?

**Ученик:** Узидешличи ва даршудешличи.

**Учитель:** Поэт лук|ули сай:

«Хабар халали хьалли

Хамдеш агарси Кавказ!

Мез дахъал лерли хьалли,

Гъай-мез агарси Кавказ!»

**Учитель:** Ил тахтализибси бек| мяг|на.

**Ученик:** Дахъал миллатунар Кавказлизиб халкьани даршули х|еркабирни.

**Учитель:** Ишбарх|и ил пикриличи кьабуликес вирару?

**Ученик:** Юх, ишбарх|и, хаслира чечентала дявти дех|дихьили г|ергъи, Кавказлизиб пархатдеш агара.

**Учитель:** Чи саю г|яйибла вег| илгъуна бачабархибдешлис?

**Ученик:** Пачалихъла бек|ани.

**Учитель:** Дубуртар улкала жагадеш чебиахъути эпитетуни ва метафораби лерти куплетуни дурая.**Ученик:** «Зубрала зубартиван

Зумати музурбачил

Т|ашдири байрахъуна

Берх|иличил бек|личил.»

**Ученик:** «Бялихъван бумх|яхъули

Каспи урхьу кьяшмауб,

Хъуц|руми удяхъили

Даргъх|евхъахъес зубрау.»

**Ученик:** «Майданцад михъирличир

Мекелла вац|урбачил,

Миъбала супелтачил,

Сирисла муц|урличил.»

**Учитель:** Х|ебиалли, се саби назмула бек|либиубси тема?

**Ученик:** Ват|ан.

**Учитель:** Гьат|и сегъунти назмурти даладая Ват|ан чебях|бирути?

**Ученик:** Р. Х|ямзатов «Дила улка», М. Мусаев «Дагъистан», Р. Рашидов «Дила ват|ан», А. Гъафуров «Дила къала»…

**Учитель:** Бурес г|ергъити дугьбала цалабикунала мяг|наличила: «мекелла вац|урбачил», «Зурх|яби габли някьишбарибси», «даргъх|евхъахъес зубрау».

**Учитель:** Ишди къяяназиб Газим-Бегла лирикала сегъуна хасдеш чебаэсли? «Т|ашлири байрахъгъуна берх|иличил бек|личиб», «хъуц|руми удяхъили даргъх|евхъахъес зубрау».

**Ученик:** Илди къяяназиб инверсия леб (дугьби г|ела-гьала дихни).

**Учитель:** Инверсияла кьадри селизиба?

**Ученик:** Логическое ударение кайгути дугьби белгидиру, назму каргьни жагабиру.

**Учитель:** Даргала поэтуни С. Рабадановла, А. Гъазила, Х|. Г|ялиевла лирикализибад Газим-Бегла лирика селичил дек|арбулхъули?

**Ученик:** Зайбик|ниличил

**Учитель:** Г|ур?

**Ученик:** Фольклорла образуни имц|али къаршидиркули сари.

**Ученик:** Бях|яндовла назмурти уч|усилис аргъес гьамадси сари.

**Ученик:** Г|ямруличил дебали гъамси саби поэтла лирика.

**Учитель:** С. Рабадановла ва А. Гъазила поэзияла бек|биубси хасдеш.

**Ученик:** Философияли тях|ярла мурхьти пикруми лер. Масала:

«Алавчарли хъип|деш. Амма руржулра.

Кьакла к|ав берубли, х|илх|ли ижулра»

«Мургьила хат|ли лук|а

Жуз-авлахъла к|ап|рази,

Сабирхъу ил х|еблизиб,

Буч|а ил дуц|румлизиб»

**Учитель:** Газим-Бегла «Хамдеш агарси Кавказ» бик|уси назмула жура сегъуна саби?

**Ученик:** Ил Ват|айс деза саби.

**Учитель:** Сен-сен балулра?

**Ученик:** дезназиб ват|ан, бузери, г|ях|ти адамти, игитуни чебях|биру, вайгъубзначил ляг|нат буршу.

Чумал дурх|ялизи Бях|яндовла жузлизирад Ват|айс ва бузерила адамтас хасдарибти назмурти делч|ахъес. Иларти образуначила, хьулчилидиубти анц|букьуначила хьахъардаэс, г|ях|тира вайтира шалуби чедиахъес.

Бяркълашалси ихтилат. Г|ергъитигъунти суалтас дурх|назирад жавабти т|алабдарес: Г-Бю Бях|яндовла лирикала сегъуна кьадри леба? Илини дубурланти селичи жибирули? Хала бег|тала г|ядаунти ва илдала дурхъадеш секьяйда чебиахъули? Поэтла лирикала ва халкьла мух|лила поэзияла бархбас. Гьандушес Кавказличила делк|унти урусла поэтунала – А.С. Пушкинна ва М.Ю. Лермонтавла- лирикала произведениеби. Асубирар илдазирад цацадех| тахтаби урус мезличилра делч|ахъес.

**Учитель:** Бях|яндовла художественный мезла давла.

**Ученик:** Илала поэзиялизир эпитетуни, метафораби ва мешбуцуни зумали къаршидиркули сари.

**Учитель:** Сегъуна кьадри леба дугьби тикрардик|нила-«т|ашлири-т|ашлири», «хьалли-хьалли», «х|ела-х|ела», «халали-халали»- се кьадри саби?

**Ученик:** Ил тях|ярли назмула ритм ц|акьбирули саби, уч|усила гъари ахъбурцули саби.

**Учитель:** Лирикализир къаршити образуни.

**Ученик:** Поэт суктуик|ули сай дургъби адилкьантас, ват|айс хаиндеш дирутас, к|ибях|янтас, баркьагартас…

**Учитель:** Дурх|ни, нушани даргала пагьмучевси поэт Г-Б. Бях|яндовла лирика х|ербарира. Бек|лидиубти хасдешуначил, илала лук|нила кьяйдуртачил, тематикаличил тянишдиубра. Амма илала поэзия давлачебси саби, х|ерзибти суалти мезла давлаличила. Илдачила ва дахъал царилти суалтачила классла дураб буч|нила дурсрачиб багьес имканбик|ур.

**Хъули х|янчи:** Ишди произведениеби делч|ахъес маслиг|ятбарес: «Ват|айс мях|камбарая», «Дигайла багьа», «Чердик|ибти».